Majimbo ya Rio Plata yalikuwa dola tangulizi la nchi za kisasa za Argentina, Bolivia, Paraguay na Uruguay. Maeneo yake yaliwahi kuunganishwa katika ufalme mdogo au jimbo kuu la La Plata ndani ya milki ya Hispania, lenye mji mkuu katika Buenos Aires. Jina limetokana na mto Rio de la Plata ambao ni mto mkuu wa Amerika Kusini upande wa kusini wa mto Amazonas. Kuanzia mwaka 1810, baada ya uvamizi wa Ufaransa katika Hispania na kujiuzulu kwa mfalme, harakati za kutafuta uhuru zilianza katika makoloni ya Hispania huko Amerika Kusini. Mfalme mdogo (au gavana mkuu) wa Rio Plata alifukuzwa na serikali mpya iliundwa iliyokuwa na wawakilishi kutoka Buenos Aires pekee. Serikali hiyo ilitangaza mwanzoni kwamba ilitaka kumtambua mfalme aliyelazimishwa na Ufaransa kujiuzulu, lakini ilianza pia kujenga dola jipya. Majimbo ndani ya umoja huo yalifuata mielekeo tofauti na matokeo yake yalikuwa mfululizo wa mafarakano na vita kati ya maeneo yake, hasa kwa sababu majimbo ya mbali hayakuwa tayari kufuata maazimio ya Buenos Aires. Paragua tayari mwaka 1811, Uruguay ilifuata mwaka 1815. Maeneo ya Bolivia yaliendelea kutawaliwa na jeshi la Hispania kutoka Peru hadi kupata uhuru wake mnamo 1825.